BRRGIF พื้นฐานแน่น-ปันผลแจ่ม พร้อมลุยสนามเทรดวันนี้
BRRGIF พื้นฐานแน่นจากความมั่นคงของธุรกิจโรงไฟฟ้าชีวมวล ให้ผลตอบแทนสูงด้วยนโยบายแจกปันผลปีละ 2 ครั้ง พร้อมลุยสนามเทรดวันนี้ (7 ส.ค.)
7 ส.ค. 2560

ผู้สื่อข่าวรายงานว่า ในวันนี้ (7 ส.ค.) กองทุนรวมโครงสร้างพื้นฐานโรงไฟฟ้ากลุ่มน้ำตาลบุรีรัมย์ หรือ BRRGIF จะเข้าซื้อขายในตลาดหลักทรัพย์แห่งประเทศไทย (SET) ที่ราคา 10.30 บาทต่อหน่วย โดยเสนอขายหน่วยลงทุนให้กับประชาชนทั่วไปครั้งแรก (IPO) จำนวนทั้งสิ้น 350 ล้านหน่วย
 
นายอนันต์ ตั้งตรงเวชกิจ ประธานกรรมการบริหารบริษัท น้ำตาลบุรีรัมย์ จำกัด (มหาชน) หรือ BRR เปิดเผยว่า นักลงทุนจะให้การตอบรับที่ดีสำหรับกองทุน BRRGIF เพราะเป็นกองทุนรวมโครงสร้างพื้นฐานโรงไฟฟ้าชีวมวลกองแรกที่ซื้อขายในตลาดหลักทรัพย์ฯ
ทั้งนี้ BRRGIF จะเข้าลงทุนในสิทธิในรายได้สุทธิฯ ของโรงไฟฟ้าของบริษัท บุรีรัมย์พลังงาน (BEC) และบริษัท บุรีรัมย์เพาเวอร์ (BPC) ซึ่งเป็นบริษัทย่อยของ BRR ที่มีการทำสัญญาขายไฟฟ้ากับการไฟฟ้าส่วนภูมิภาค (กฟภ.) เป็นระยะเวลาประมาณ 11 ปี และ 18 ปี (สิ้นสุด 10 ส.ค. 2571 และ 6 เม.ย. 2578) ตามลำดับ เช่นเดียวกับโรงไฟฟ้า (ที่กองทุนจะเข้าลงทุนในสิทธิในรายได้สุทธิฯ) ก็จะเข้าทำสัญญาขายไอน้ำ และสัญญาซื้อกากอ้อย ในระยะยาวกับโรงน้ำตาล
โดยจะมีระยะเวลาสิ้นสุดสอดคล้องกับสัญญาของ กฟภ. ดังนั้น กองทุน BRRGIF จึงมีความมั่นคงทั้งทางด้านรายได้ ตลอดจนมีแหล่งเชื้อเพลิงชีวมวลมาสนับสนุนในระยะยาวครอบคลุมระยะเวลาลงทุนของกองทุน BRRGIF
“นักลงทุนสามารถคำนวณผลตอบแทนของกองทุน BRRGIF ได้ง่าย เนื่องจากเป็นธุรกิจไฟฟ้าที่มีความมั่นคง ซึ่งราคาเสนอขายสุดท้ายที่ 10.30 บาท (คิดเป็นขนาดกองทุน 3,605 ล้านบาท) ถือว่ามีความเป็นไปได้ที่จะให้ผลตอบแทนที่ดีกว่าประมาณการจึงเชื่อมั่นว่าจะยืนเหนือจองได้” นายอนันต์ กล่าว
อนึ่ง กองทุน BRRGIF มีขนาดกองทุนที่ 3,605 ล้านบาท ภายหลังจากที่ BRRGIF เสนอขายหน่วยลงทุนไอพีโอจำนวน 350 ล้านหน่วย ในราคา 10.30 บาทต่อหน่วย
โดยเงินที่ได้รับจากการระดมทุนครั้งนี้ จะนำไปลงทุนในสิทธิในรายได้สุทธิฯ ที่จะเกิดขึ้นในอนาคตจากการประกอบกิจการโรงไฟฟ้าชีวมวลของ BEC และ BPC นอกจากนี้ กองทุนมีนโยบายจ่ายเงินปันผลไม่น้อยกว่าปีละ 2 ครั้ง ในอัตราไม่น้อยกว่า 90% ของกำไรสุทธิ
 
ด้านนายมนตรี ศรไพศาล ประธานเจ้าหน้าที่บริหาร บล. เมย์แบงก์ กิมเอ็ง (ประเทศไทย) เปิดเผยว่า กองทุนรวมโครงสร้างพื้นฐานโรงไฟฟ้ากลุ่มน้ำตาลบุรีรัมย์ (BRRGIF) จะเข้าซื้อขายในตลาดหลักทรัพย์แห่งประเทศไทย ในวันที่ 7 ส.ค.60 ภายหลังจากที่เปิดเสนอขายหน่วยลงทันให้แก่นักลงทุนทั่วไปในช่วงระหว่างวันที่ 7-27 ก.ค.ที่ผ่านมา ซึ่งได้รับการตอบรับเป็นอย่างดีจากนักลงทุนทั่วไปและนักลงทุนสถาบัน
ทั้งนี้สะท้อนให้เห็นว่า นักลงทุนมีความมั่นใจในศักยภาพการดำเนินธุรกิจของกองทุนรวมโครงสร้างพื้นฐานโรงไฟฟ้ากลุ่มน้ำตาลบุรีรัมย์ ที่สามารถสร้างรายได้อย่างมั่นคง เหมาะสมกับการลงทุนระยะยาว โดยมีผลตอบแทนที่สม่ำเสมอและสูงกว่าอัตราดอกเบี้ยเงินฝาก
สำหรับกองทุน BRRGIF มีนโยบายจ่ายเงินปันผลไม่น้อยกว่าปีละ 2 ครั้ง โดยแบ่งเป็น 2 ส่วน คือ เงินปันผลจากกำไรสุทธิของกองทุน และเงินจ่ายคืนจากการลดเงินลงทุนในรายได้สุทธิ (ลดทุน) ซึ่งผู้สอบบัญชีได้จัดทำประมาณการกำไรขาดทุนและการปันส่วนกำไรในรอบ 12 เดือน
โดยประมาณการเงินปันผลของกองทุนไว้ที่ประมาณ 6.5% และเงินจ่ายคืนจากการลดทุนประมาณ 4.7% รวมเป็นเงินจ่ายให้แก่ผู้ถือหน่วยประมาณ 11.2% โดยเป็นการคำนวณจากขนาดกองทุนที่ 3,717 ล้านบาท (ขนาดกองทุนจากการระดมทุนจริงอยู่ที่ 3,605 ล้านบาท)
“การเข้าเทรดของ BRRGIF น่าจะได้รับผลตอบรับที่ดีจากนักลงทุน ด้วยพื้นฐานที่แข็งแกร่งและความมั่นคงของธุรกิจโรงไฟฟ้าชีวมวล ทั้งในด้านรายได้และวัตถุดิบ ซึ่งโรงไฟฟ้าได้ป้องกันความเสี่ยงจากการทำสัญญากับโรงน้ำตาล (ซึ่งเป็นบริษัทย่อยของ บริษัท น้ำตาลบุรีรัมย์ จำกัด (มหาชน) หรือ BRR) 
ตลอดจนมีการเข้าทำสัญญาตกลงดำเนินการระหว่าง BRR กับกองทุน ซึ่ง BRR ตกลงจะดูแลการปฏิบัติหน้าที่ของบริษัทย่อยต่างๆ เพื่อให้โรงไฟฟ้ามีการดำเนินงานที่ราบรื่น ทำให้ผลตอบแทนมีความผันผวนต่ำ และมีความมั่นคงสูง ปันผลดี ได้รับยกเว้นภาษีหัก ณ ที่จ่าย 10 ปี  จึงทำให้เชื่อมั่นว่า หน่วยลงทุนจะสามารถยืนเหนือราคาจองซื้อที่หน่วยละ 10.30 บาทได้” นายมนตรี กล่าว
 
ส่วนนายพีรพงศ์ จิระเสวีจินดา ประธานเจ้าหน้าที่บริหารและการลงทุน บลจ.บัวหลวง เปิดเผยว่า BRRGIF เป็นกองทุนที่จะทำให้ผู้ลงทุนทั่วไปได้มีส่วนร่วมลงทุนในกิจการโครงสร้างพื้นฐานโรงไฟฟ้าชีวมวลของกลุ่มน้ำตาลบุรีรัมย์ที่มีความมั่นคงในด้านรายได้จากสัญญาการขายไฟฟ้าให้กับการไฟฟ้าส่วนภูมิภาคซึ่งเป็นลูกค้าหลัก จึงเชื่อว่า BRRGIFจะเป็นอีกหนึ่งทางเลือกที่สามารถสร้างผลตอบแทนที่ดีจากเงินปันผลที่สม่ำเสมอ
สำหรับ BRRGIF มีนโยบายการจ่ายเงินปันผลให้แก่ผู้ถือหน่วยลงทุน ตามที่ระบุไว้ในโครงการจัดการกองทุน ไม่น้อยกว่าปีละ 2 ครั้ง ในกรณีกองทุน มีกำไรสะสมเพียงพอ โดยเมื่อรวมแล้วในแต่ละงวดปีบัญชีจ่ายในอัตราไม่น้อยกว่า 90% ของกำไรสุทธิที่ปรับปรุงแล้วและมีนโยบายคืนเงินลงทุนให้แก่ผู้ถือหน่วยลงทุนในรูปของการลดทุน เมื่อกองทุนมีสภาพคล่องส่วนเกิน
โดยหลังการเสนอขายหน่วยลงทุน BRRGIF มีผู้ถือหน่วยลงทุนรายใหญ่ 3 ลำดับแรก ได้แก่ บมจ. น้ำตาลบุรีรัมย์
(BRR) ถือหน่วยลงทุน 29.61% ธนาคารแลนด์ แอนด์ เฮ้าส์ ถือหน่วยลงทุน 10.00% และกลุ่มเสรีวิวัฒนา
ถือหน่วยลงทุน 5.74%